Dan Brown

Daniel Gerhard Brown (s. 22. kesäkuuta 1964 Exeter, New Hampshire, Yhdysvallat) on yhdysvaltalainen jännityskirjailija. Hänen romaanejaan on myyty yli 200 miljoonaa kappaletta. Brownin Robert Langdon -sarjaan kuuluvat romaanit Enkelit ja demonit (2000) ja Da Vinci -koodi (2003), Kadonnut symboli (2009), Inferno (2013), Alku (2017) ja Salaisuuksien salaisuus (2025).

Brownin romaanien aiheina ovat usein historia, salakirjoitukset ja salaliitot. Kolmesta hänen teoksestaan – Enkelit ja demonit, Da Vinci -koodi ja Inferno – on tehty elokuvaversiot, ja yhdestä, Kadonnut symboli, on tehty televisiosarja. Salaisuuksien salaisuus -televisiosarjan kuvaukset alkavat vuonna 2026. 

 Nuoruus 

Daniel Gerhard Brown syntyi 22. kesäkuuta 1964 New Hampshiren Exeterissä. Hän oli kolmilapsisen perheen kuopus. Brownin isä oli matematiikanopettaja ja äiti urkuri. Brown asui vanhempiensa kanssa Exeterin collegekampuksella ja osallistui college-elämään, joka Exeterissä oli kristillistä. Brown lauloi kirkkokuorossa, kävi pyhäkoulua ja vietti kesät kristillisillä leireillä.

Brown kasvatettiin episkopaaliksi ja hän oli lapsena hyvin uskonnollinen. Koulussa hän kuitenkin omaksui tieteellisen maailmankuvan havaittuaan, että siinä oli enemmän järkeä kuin Raamatun selityksissä. Hän kertoo kuitenkin vanhemmalla iällä alkaneensa nähdä tieteessäkin järjestystä ja hengellisyyttä.

 Muusikonura 

Brown kävi Amherst Collegea ja valmistui englannin ja saksan kielten linjalta vuonna 1986. Valmistumisensa jälkeen hän yritti rakentaa uraa laulaja-lauluntekijänä ja pianistina, mutta ilman suurta menestystä. Brownia verrattiin musiikillisesti Billy Joeliin ja Barry Manilowiin. Muusikonuraa tavoitellessaan hän muutti Los Angelesiin ja opetti siellä espanjaa. Kaliforniassa hän tapasi tulevan vaimonsa Blythe Newlonin, joka oli National Academy of Songwriters -opiston taiteellinen johtaja. Brown levytti kaikkiaan neljä CD-levyllistä musiikkia.

 Kirjailijanura 

pienois|pysty|Dan Brown vuonna 2015.
Vuonna 1993 Brown palasi Blythen kanssa New Hampshireen ja sai englannin kielen opettajan toimen Phillips Exeter Academy -opistosta. Seuraavana vuonna Brown luki Tahitin-lomallaan Sidney Sheldonin romaanin Tuomiopäivän salaliitto ja katsoi pystyvänsä parempaan. Hän teki yhdessä vaimonsa kanssa huumorikirjan 187 Men to Avoid: A Guide for the Romantically Frustrated Woman.

Vuonna 1996 Brown lopetti opettamisen ja ryhtyi päätoimiseksi kirjailijaksi. Hän ja Blythe menivät naimisiin 1997. Brownin ensimmäinen romaani, Murtamaton linnake ilmestyi Yhdysvalloissa vuonna 1998. Samana vuonna Brown julkaisi vaimonsa kanssa huumorikirjan The Bald Book. 

Brownin toinen romaani, Enkelit ja demonit, julkaistiin Yhdysvalloissa vuonna 2000. Siinä esiintyy ensi kerran symbologi Robert Langdon, joka esiintyy myös Brownin myöhemmissä romaaneissa. Kolmas romaani, Meteoriitti, ilmestyi vuonna 2001.

Kolmea ensimmäistä romaania myytiin kohtalaisesti, kuitenkin kutakin alle 10 000 kappaletta ensipainoksena. Vuonna 2003 julkaistusta Da Vinci -koodi -romaanista tuli kuitenkin suurmenestys, ja se nousi The New York Timesin myyntilistan kärkeen heti julkaisuviikolla. Sitä oli vuoteen 2006 mennessä myyty yli 40 miljoonaa kappaletta, ja sen vanavedessä aiemmistakin romaaneista tuli menestyksiä. Da Vinci -koodista valmistui vuonna 2006 samanniminen elokuva, joka sekin oli menestys. 

Brown on kirjoittanut toistaiseksi neljä muuta romaania, joiden päähenkilönä on Robert Langdon. Vuonna 2009 ilmestynyttä Kadonnutta symbolia myytiin Suomessa ilmestymisvuonna lähes 68 000 kappaletta ja se oli käännöskirjojen listalla toiseksi myydyin. Vuoden 2013 kirjan Inferno kääntämiseksi kaikille pohjoismaisille kielille kääntäjät kutsuttiin yhteen paikkaan tiukkojen salassapitojärjestelyjen taakse. Viides Robert Langdon -romaani, Alku, ilmestyi vuonna 2017.

Salaisuuksien salaisuus ilmestyi vuonna 2025. Tällä kertaa Robert Langdon seikkailee Prahassa. Kyösti Niemelä kirjoittaa kritiikissään Suomen Kuvalehdessä, ettei Salaisuuksien salaisuus nouse Brownin parhaimpien kirjojen tasolle, mutta ”sen verran mukana on vanhaa ammattitaitoa, että fanit voivat tarttua kirjaan turvallisin mielin”. Helsingin Sanomien Pertti Avolan mukaan Brownin kirjan tieteellinen aihepiiri on kiintoisa. Salaisuuksien salaisuutta voidaan lukea puolustuspuheena tieteelle, järjelle ja avarakatseisuudelle.

 Vastaanotto 

Brown on herättänyt ristiriitaisia ajatuksia lukijakunnassa ja kirjallisuuskriitikoissa. Brownin trillerien keskeisiä ainesosia on tieteen ja uskonnon välinen ristiriita. Brownin kirjojen sisältämä kristinuskon kritiikki on herättänyt etenkin Yhdysvalloissa ajatuksia puolesta ja vastaan. Kirjallisuuskriitikot tunnustavat yleensä Brownin taidot juonenpunonnassa mutta samalla huomauttavat hänen kirjojensa historiallisista virheistä. Hänen kielenkäyttöään on myös arvosteltu kömpelöksi.

Esimerkiksi kirjallisuuskriitikko Jari Olavi Hiltunen ei erityisesti arvosta Brownia jännityskirjailijana ja on kutsunut Da Vinci -koodin uskonnollisia kytköksiä löyhiksi ja mitäänsanomattomiksi. Hän myös arvostelee Brownin liiallista ylisanojen käyttöä. Toisaalta Brown osaa hänen mukaansa kierrättää aiheita kiintoisalla tavalla esimerkiksi Murtamattomassa linnakkeessa, ja hän kiittelee Brownin kykyä kuljettaa juonta Kadonneessa symbolissa.

Brown on itse vastannut kritiikkiin korostamalla sitä, että hänellä on tietoinen pyrkimys yhdistää faktaa ja fiktiota nykyaikaisella ja tehokkaalla tavalla tarinan kertomiseksi. Brown kertoo kirjoittavansa sellaisia kirjoja joita itsekin haluaisi lukea.

 Tuotantoa 

 Huumorikirjoja 
 187 Men to Avoid: A Survival Guide for the Romantically Frustrated Woman 1995
 The Bald Book 1998

 Romaaneja 









 Kirjallisuutta 



 Lähteet 

 Aiheesta muualla 

 Dan Brownin kotisivut. 
 Dan Brownin brittiläiset kotisivut.  
 Dan Brown. Dekkarinetti.
 Hiltunen, Jari Olavi: Dan Brown – Mahtinäyttämöiltä sähköpostisuojauksiin ja vapaamuurarien salaisuuksiin. Vetus Et Nova 15.9.2012. 
 Niskakangas, Tuomas: Dan Brown kävi helvetissä . Helsingin Sanomat 17.5.2013.
 Petäjä, Jukka: Dan Brownin haastattelu . Helsingin Sanomat 12.12.2009.

Luokka:Yhdysvaltalaiset jännityskirjailijat
Luokka:Vuonna 1964 syntyneet
Luokka:Elävät henkilöt
Luokka:Seulonnan keskeiset artikkelit